b'\n_START_ARTICLE_\nIfigenija Zagori\xc4\x8dnik Simonovi\xc4\x87\n_START_SECTION_\n\xc5\xbdivljenje\n_START_PARAGRAPH_\nRodila se je 24. marca 1953 kot Eva Bati\xc4\x8d. Bila je nezakonski otrok, imela je te\xc5\xbeko otro\xc5\xa1tvo. V otro\xc5\xa1tvu o\xc4\x8deta ni poznala, poiskala ga je \xc5\xa1ele, ko je odrasla. Ko se je njena mati poro\xc4\x8dila s pesnikom Francijem Zagori\xc4\x8dnikom, jo je o\xc4\x8dim preimenoval v Ifigenijo Zagori\xc4\x8dnik. Stanovala je v Kranju, nato pa od\xc5\xa1la v Ljubljano, kjer je na Filozofski fakulteti \xc5\xa1tudirala primerjalno knji\xc5\xbeevnost in slavistiko. Poro\xc4\x8dila se je z novinarjem Veseljkom Simonovi\xc4\x87em._NEWLINE_Leta 1978 se je preselila v London, kjer je 1985 diplomirala na Vi\xc5\xa1ji \xc5\xa1oli za umetno obrt. Poleg oblikovanja keramike, nakita in slikanja na tekstil ves \xc4\x8das pi\xc5\xa1e poezijo, v zadnjem \xc4\x8dasu tudi v angle\xc5\xa1kem jeziku (Striking Root, London 1996). Zagori\xc4\x8dnikova sodi med pomembne kulturne posrednike med Slovenijo in Zdru\xc5\xbeenim kraljestvom._NEWLINE_Od leta 2003 \xc5\xbeivi in ustvarja v Ljubljani.\n_START_SECTION_\nDelo\n_START_PARAGRAPH_\nNjena prva objava je bila lutkovna igra o medvedu in dedku Mrazu v Pionirju leta 1966. Od takrat je objavljala pesmi v Tribuni, Mladih potih, Dialogih, Novi reviji, Na\xc5\xa1ih razgledih ter v razli\xc4\x8dnih lokalnih glasilih. Nekaj pesmi je bilo prevedenih in so iz\xc5\xa1le v tujini._NEWLINE_Pi\xc5\xa1e za odrasle in za otroke. Izdala je \xc5\xa1tiri pesni\xc5\xa1ke zbirke za odrasle, Postopna razbremenitev, Te pesmi, Drevesa so se takrat premikala in sem pome\xc5\xa1ala njihova imena, Krogi in vpra\xc5\xa1anja, in pesni\xc5\xa1ko knji\xc5\xbeico za otroke z naslovom Kaj je kdo rekel in \xc4\x8desa kdo ni. Peta pesni\xc5\xa1ka zbirka Kaj je v kamnu je nastala v \xc4\x8dasu, ko se je pesnica pri\xc4\x8dela ukvarjati tudi s prozo in pravljicami za otroke._NEWLINE_Za otroke je za\xc4\x8dela pisati ob dopisovanju z biv\xc5\xa1imi varovanci, ki jim je bila varu\xc5\xa1ka v \xc5\xa1tudentskih letih. Nekaj pesmi so objavili v Kurir\xc4\x8dku in Pionirju. V spremni besedi otro\xc5\xa1ke pesni\xc5\xa1ke zbirke Kaj je kdo rekel in \xc4\x8desa kdo ni je zapisala, da ji navdih za pisanje otro\xc5\xa1kih pesmi predstavlja deklica, ki jo spominja na otro\xc5\xa1tvo. Napisala je pravljici Poljub za princesko Kvakico ter Pun\xc4\x8dka z grdimi lasmi._NEWLINE_V poeziji za odrasle prevladujejo teme, kot so: eros, \xc4\x8dutna ekstaza in do\xc5\xbeivljajski svet mlade \xc5\xbeenske. Pesni\xc5\xa1ka zbirka Kaj je v kamnu je polna dinami\xc4\x8dne energije spreminjanja, sprejemanja in odzivanja avtorice kot \xc5\xbeenske. Zanjo je zna\xc4\x8dilna t. i. \xc2\xbblirika \xc5\xbeenske\xc2\xab, v kateri zasledimo hudomu\xc5\xa1no in bridko humornost, \xc4\x8dustven in iracionalen obrat ljudske poezije, jezik razuma pa se preoblikuje v liri\xc4\x8dno iskanje svojih pomenskih odmevov. Pesni\xc5\xa1ki slog je domiseln, igriv in inovativen. Oblike pesmi pogosto ne spadajo v okvir tradicionalnega._NEWLINE_Prva v Sloveniji je imela \xc5\xbee leta 1986 pogum, da je javno spregovorila o spolnih zlorabah otrok (Ne pusti o\xc4\x8detu, da po\xc4\x8dne, kar neznanec ne bi. Teleks, 20. marec 1986)._NEWLINE_Ukvarja se z lon\xc4\x8darstvom, sodeluje na umetni\xc5\xa1kih razstavah kerami\xc4\x8dnih izdelkov, prevaja iz angle\xc5\xa1\xc4\x8dine, pi\xc5\xa1e \xc4\x8dlanke in eseje. Zbrala in uredila je zbirko (sedem knjig) Pesmi iz zapora ter zbirko Pesmi s \xc2\xbbprostosti\xc2\xab slovenskega pisatelja Vitomila Zupana, ki jo je predstavila na 23. Knji\xc5\xbenem sejmu v Ljubljani.'